Diari Oficial de la Generalitat Valenciana


Sumari del DOGV 5719, del 07-03-2008 (2008/2958)

RESOLUCIÓ de 3 de març de 2008, del director general del Servici Valencià d'Ocupació i Formació, sobre delegació de competències en matèria de personal, gestió financera i pressupostària, contractació administrativa i gestió de subvencions.
------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5719

Data del DOGV
:   07-03-2008

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2008/2958


Data del document
:   03-03-2008

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * Servici Valencià d'Ocupació i Formació
    * política pressupostària
    * delegació de poders
    * competència administrativa
    * administració del personal
    * gestió financera
    * suport econòmic

RESOLUCIÓ de 3 de març de 2008, del director general del Servici Valencià d'Ocupació i Formació, sobre delegació de competències en matèria de personal, gestió financera i pressupostària, contractació administrativa i gestió de subvencions. [2008/2958]  
Des de la creació del Servici Valencià d'Ocupació i Formació, per mitjà de la Llei 3/2000, de 17 d'abril, com a organisme autònom de naturalesa administrativa, i el seu inicial desenvolupament orgànic i funcional a través del Decret 41/2001, de 27 de febrer, del Govern Valencià, ha transcorregut el temps suficient per a constatar la necessitat introduir determinades millores en els procediments administratius, de manera que possibiliten majors graus d'eficiència i economia en la gestió.  
Basant-se en això, resulta aconsellable reconsiderar la delegació de competències que, sobre determinades matèries, va ser efectuada mitjançant una Resolució d'1 d'octubre de 2003 de la directora general del SERVEF en els diversos òrgans directius o administratius de l'organisme.   
En conseqüència, i de conformitat amb el que disposa l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció introduïda per Llei 4/1999, de 13 de gener; i en l'article 63 de la Llei 5/1983, de 30 de desembre, del Consell, modificada per Llei 12/2007, de 20 de març, de la Generalitat, resolc:   
Primer. Delegació de competències en matèria de gestió de personal   
Es deleguen en els òrgans que a continuació s'indiquen i en els termes que s'expressen, les competències següents:   
1. En matèria d'horaris de treball, permisos, llicències i vacacions:   
a) Es delega en el secretari/a general del SERVEF les competències atribuïdes per la normativa vigent en matèria d'horaris de treball.  
b) La concessió dels permisos, llicències i vacacions corresponents al personal destinat en els Servicis Centrals del SERVEF es delega en el secretari/a general.  
c) Així mateix, es delega en els titulars de les direccions territorials d'Ocupació del SERVEF, la concessió dels permisos, llicències i vacacions quan corresponguen a personal destinat en les respectives direccions territorials i en els centres dependents de la província corresponent.   
2. La competència per a autoritzar les comissions de servici amb dret a les indemnitzacions previstes en la normativa vigent, que cal que realitze pel personal dependent de les direccions territorials i dels centres dependents de la província, correspondrà al titular de la direcció territorial respectiva, sempre que la destinació de la comissió se situe dins de l'àmbit territorial de la Comunitat Valenciana, delegant-se en el Secretari/a General esta competència en la resta dels casos.  
3. Es delega en el Secretari/a General l'exercici de la resta de competències atribuïdes directament al director/a del SERVEF per la normativa vigent en matèria de gestió de personal i de funció pública.  
Segon. Delegació de competències en matèria de contractació administrativa, patrimonial i de dret privat.  
Es deleguen en els òrgans que a continuació s'indiquen i en els termes que s'expressen, les competències següents:   
1. Contractes menors d'obra.  
a) Es delega en el cap de l'Àrea de Recursos Humans i Econòmics, excepció feta del que disposa la lletra següent, l'exercici que la normativa vigent atribuïx a l'òrgan de contractació en matèria de contractes menors d'obra. Esta delegació comportarà l'aprovació de la despesa a càrrec del subprograma pressupostari que corresponga segons la unitat destinatària de l'obra.  
b) No obstant això, es delega en els/les titulars de les direccions territorials d'Ocupació del SERVEF les mateixes competències respecte de les unitats, dependències i centres SERVEF del seu àmbit territorial, per al supòsit d'obres de reparació simple, conservació o manteniment que no afecten els elements estructurals o a la imatge de l'edifici, l'import de la qual siga igual o inferior a 6.000 euros i imputables exclusivament al capítol II de la despesa.  
2. Contractes menors de prestació de servicis i contractes menors de subministrament  
a) Es delega en els titulars de les direccions generals d'Ocupació i Inserció Laboral i de Formació i Qualificació Professional, en el seu respectiu àmbit d'actuació, l'exercici que la normativa vigent atribuïsca a l'òrgan de contractació per a este tipus de contractes respecte de les unitats adscrites a cada un d'ells, inclosa l'aprovació de la despesa, a excepció del que disposen les lletres següents.  
b) Es delega en els/les titulars de les direccions territorials d'Ocupació del SERVEF, l'exercici que la normativa vigent atribuïx a l'òrgan de contractació per a este tipus de contractes, inclosa l'aprovació de la despesa, en el seu respectiu àmbit territorial, quant a les unitats, dependències i centres SERVEF de la província, excepció feta dels contractes menors de subministrament que per la seua naturalesa siguen imputables al capítol VI de la despesa.  
c) Els contractes menors de servicis regulats en l'article 196.3, lletra d), del text refós de la Llei de Contractes de les Administracions Públiques, aprovat per Reial Decret Legislatiu 2/2000, de 16 de juny, consistents en el desenvolupament d'aplicacions informàtiques específiques elaborades en funció dels requeriments de l'administració, així com els contractes menors de subministrament de béns d'inversió ofimàtica i informàtica, inclosa l'aprovació de la despesa, es delega en el Cap d'Àrea d'Organització i Sistemes d'Informació.  
d) Es delega en el cap d'Àrea de Recursos Humans i Econòmics l'exercici que la normativa vigent atribuïx a l'òrgan de contractació, inclosa l'aprovació de la despesa, en la resta de casos no previstos en les lletres anteriors.  
3. Contractes menors de consultoria o assistència.   
Es delega en el secretari/a general l'exercici de les competències que la normativa vigent atribuïsca a l'òrgan de contractació, inclosa l'aprovació de la despesa.  
4. Es delega en el secretari/a general l'exercici de la resta de competències que la normativa vigent en matèria de contractació administrativa atorga a l'òrgan de contractació, tot incloent-hi el subministrament de béns pel procediment d'adquisició centralitzada i la resolució de devolució de les fiances provisionals i definitives relacionades amb els procediments de contractació. Esta delegació portarà implícita l'aprovació de la despesa corresponent.  
5. Es delega en el secretari/a general l'exercici de les competències que, en matèria patrimonial, és atribuïda a l'òrgan executiu del SERVEF per la normativa vigent, amb les limitacions i requisits continguts en esta.  
6. Es delega a més, en el secretari/a general, l'exercici de totes aquelles actuacions no incloses en l'apartat anterior que es requerisquen en l'àmbit del dret privat.  
7. Així mateix, es delega en el secretari/a general la representació del SERVEF davant d'altres administracions en els actes conduents a l'atorgament de llicències i autoritzacions administratives que resulten necessàries en els procediments de contractació administrativa i patrimonial.  
8. La firma de tots aquells documents de gestió comptable que requerisca l'exercici de les competències delegades en els set punts anteriors, correspondrà al cap d'Àrea de Recursos Humans i Econòmics.  
9. Es delega en el cap del Servici de Contractació i Gestió Patrimonial la firma de les certificacions d'inventari de béns mobles.  
Tercer. Delegació de competències en matèria de gestió de subvencions.   
I. En l'àmbit d'actuació de la Secretaria General del SERVEF, conforme a l'article 15 del Reglament d'Organització i del Règim Jurídic:  
1. Es delega en el secretari/a general l'exercici de les competències que s'indiquen a continuació:  
a) La competència de concessió i denegació de les subvencions corrents i de capital de caràcter genèric, així com la firma de tots els documents administratius que siguen necessaris per a formalitzar la concessió de les de caràcter nominatiu.  
b) La resolució d'acceptació del desistiment o renúncia per part del sol·licitant, així com qualsevol altra incidència que es produïsca després de la concessió.  
c) El reconeixement de l'obligació i la proposta de pagament, tot incloent-hi les de caràcter plurianual.  
d) La resolució de devolució de les garanties per bestreta constituïda a l'empara del que disposa el número 2 de l'article 47.bis del Text Refós de la Llei d'Hisenda Pública de la Generalitat Valenciana.  
e) La minoració de la subvenció concedida en els supòsits d'incompliment per part del beneficiari establits en la normativa vigent.  
f) La incoació i resolució dels expedients de revocació de subvencions en els supòsits previstos en la normativa vigent.  
g) En relació amb les competències delegades en les dos lletres anteriors, es delega també la competència per a exigir el reintegrament de les quantitats indegudament percebudes i els interessos de demora des del moment del pagament d'estes.  
2. La firma de tots els documents comptables que necessiten per a la gestió de les subvencions imputables als capítols 4 i 7 de l'estat de despeses, inclosos els de retenció de crèdit, corresponents al subprograma 322.59 Administració i Coordinació General o equivalent, correspondrà al cap de l'Àrea de Recursos Humans i Econòmics.  
II. En l'àmbit d'actuació de la Direcció General d'Ocupació i Inserció Laboral, conforme a l'article 16 del Reglament d'Organització i del Règim Jurídic:  
1. Es delega en el director/a general d'Ocupació i Inserció Laboral l'exercici de les competències que s'indiquen a continuació, sobre totes les subvencions imputables als subprogrames 322.51 «Foment d'Ocupació» i 322.54 «Inserció Laboral» amb les excepcions expressades en els números 2, 3 i 4 següents:  
a) La competència de concessió i denegació de les subvencions corrents i de capital de caràcter genèric, així com la firma de tots els documents administratius que siguen necessaris per a formalitzar la concessió de les de caràcter nominatiu.  
b) La resolució d'acceptació del desistiment o renúncia per part del sol·licitant, així com qualsevol altra incidència que es produïsca després de la concessió.  
c) El reconeixement de l'obligació i la proposta de pagament, fins i tot les de caràcter plurianual.  
d) La resolució de devolució de les garanties per bestreta constituïda a l'empara del que disposa el número 2 de l'article 47.bis del Text Refós de la Llei d'Hisenda Pública de la Generalitat Valenciana.  
e) La minoració de la subvenció concedida en els supòsits d'incompliment per part del beneficiari establits en la normativa vigent.  
f) La incoació i resolució dels expedients de revocació de subvencions en els supòsits previstos en la normativa vigent.  
g) En relació amb les competències delegades en les dos lletres anteriors, es delega també la competència per a exigir el reintegrament de les quantitats indegudament percebudes i els interessos de demora des del moment del pagament d'estes.  
2. Es delega en els/les titulars de les direccions territorials d'Ocupació del SERVEF, en el seu respectiu àmbit d'actuació, l'exercici d'estes competències especificades en el número 1 anterior respecte dels programes de foment d'ocupació següents:  
· Programa de Foment d'Ocupació Estable.  
· Programa de Foment d'Ocupació dirigit a Emprenedors.  
· Programa d'ajudes a les entitats ocupadores dels Plans Integrals d'Ocupació.  
· Programa de Foment per a persones amb discapacitat amb l'excepció de les ajudes a Centres Especials d'Ocupació.  
3. Es delega en els/les titulars de les direccions territorials d'Ocupació del SERVEF, en el seu respectiu àmbit d'actuació i respecte dels programes d'ocupació que s'indiquen a continuació, l'exercici d'estes competències especificades en el número 1 anterior, a excepció de les competències de concessió i denegació de les subvencions següents:   
- Programa d'ajudes d'Ocupació Públic d'Interés Social.  
- Programa d'ajudes a les entitats promotores dels Plans Integrals d'Ocupació.  
- Programa de Foment del Desenvolupament Local.  
4. De la delegació efectuada en el director/a General d'Ocupació i Inserció Laboral en el número 1 anterior, no és objecte de delegació la competència de concessió i denegació de les subvencions respecte de les ajudes següents:  
· Programa de Pactes Territorials per l'Ocupació.  
· Entre els diversos tipus d'ajudes de centres especials d'Ocupació:  
- Projectes de creació de llocs de treball.  
- Subvencions destinades a equilibrar financerament als centres, incloses en la modalitat «Manteniment de llocs de treball».  
5. La firma de tots els documents comptables que associats es requerisquen per a la gestió de les subvencions corrents i de capital corresponents als subprogrames que a continuació s'indica, inclosos els de retenció de crèdit, correspondrà:  
· Al cap de l'Àrea d'Inserció Laboral, en l'àmbit de les subvencions corresponents al subprograma 322.54 «Inserció Laboral» o equivalent.  
· Al cap d'Àrea de Foment d'Ocupació en l'àmbit de les subvencions corresponents al subprograma 322.51 «Foment de l'Ocupació» o equivalent.  
III. En l'àmbit d'actuació de la direcció general de Formació i Qualificació Professional, conforme a l'article 17 del Reglament d'Organització i del Règim Jurídic:  
1. Es delega en el director/a general de Formació i Qualificació Professional l'exercici de les competències que s'indiquen a continuació per a totes les subvencions imputables al subprograma 322.52 «Formació Professional Ocupacional i Contínua», excepte les que s'indiquen en l'apartat 2:  
a) La competència de concessió i denegació de les subvencions corrents i de capital de caràcter genèric, així com la firma de tots els documents administratius que siguen necessaris per a formalitzar la concessió de les de caràcter nominatiu.  
b) La competència de concessió i denegació de les subvencions destinades a finançar les accions formatives efectuades per les entitats beneficiàries de línies pressupostàries nominatives regulades a través de resolució, conveni o contracte-programa, en matèria de formació professional ocupacional i contínua competència del SERVEF, així com la firma de tots els documents administratius que siguen necessaris per a formalitzar la concessió de les esmentades subvencions.  
c) La resolució de les incidències que es produïsquen després de la concessió de les transferències, sense perjuí de la delegació efectuada en els directors/es territorials que s'establix en el número 3 següent.  
d) El reconeixement de l'obligació i la proposta de pagament, fins i tot les de caràcter plurianual.  
e) La resolució de devolució de les garanties per bestreta constituïda a l'empara del que disposa el número 2 de l'article 47.bis del Text Refós de la Llei d'Hisenda Pública de la Generalitat Valenciana.  
f) La minoració de la subvenció concedida en els supòsits d'incompliment per part del beneficiari establits en la normativa vigent.  
g) La incoació i resolució dels expedients de revocació de subvencions en els supòsits previstos en la normativa vigent.  
h) En relació amb les competències delegades en les dos lletres anteriors, es delega també la competència per a exigir el reintegrament de les quantitats indegudament percebudes i els interessos de demora des del moment del pagament d'estes.  
2. En el cas de les subvencions del programa d'Escoles Taller, Casas d'Ofici i Tallers d'Ocupació es delega en el director/a general de Formació i Qualificació Professional l'exercici de les competències que es relacionen en l'apartat anterior a excepció de la concessió i denegació de les ajudes, les quals no es deleguen.  
3. Es delega en els/les titulars de les direccions territorials d'Ocupació del SERVEF, per a totes les subvencions corrents i de capital corresponents al subprograma 322.52 «Formació professional ocupacional» o equivalent, les competències següents:  
a) La resolució d'acceptació del desistiment o renúncia per part del sol·licitant.  
b) La resolució de la suspensió cautelar del desenvolupament de les accions formatives en matèria de programes de formació i inserció professional i formació professional ocupacional o contínua.  
4. La firma de tots els documents comptables que associats es requerisquen per a la gestió de les subvencions corrents i de capital corresponents al subprograma 322.52 «Formació professional ocupacional i contínua» o equivalent, inclosos els de retenció de crèdit, correspondrà al cap de l'Àrea de Formació i Qualificació Professional.  
5. Es delega en els/les titulars de les direccions territorials d'Ocupació del SERVEF, en el seu respectiu àmbit d'actuació, la firma dels certificats individualitzats d'aprofitament o diplomes expedits a les persones que hagen superat amb èxit, de conformitat amb la seua normativa reguladora, els cursos corresponents a qualsevol programa formatiu gestionat pel Servici Valencià d'Ocupació i Formació.  
Quart. Delegació de competències en matèria de gestió financera i pressupostària.  
Es deleguen en els òrgans que a continuació s'indiquen i en els termes que s'expressen, les competències següents:   
I. Gestió de despeses de personal  
Es delega en el cap d'Àrea de Recursos Humans i Econòmics:  
a) L'exercici de les competències relatives a la gestió de les despeses imputables al capítol I del pressupost del Servici Valencià d'Ocupació i Formació, inclosa la firma de tots aquells documents de gestió pressupostària que es requerisquen en la tramitació de les esmentades despeses, així com l'autorització de les modificacions tècniques entre crèdits del capítol I que resulten necessàries per a una adequada gestió d'estes despeses.  
b) La subscripció dels parts d'inclusió de variacions en nòmina a què es referix l'article 4 de l'Ordre de 30 de maig de 1990, sobre Confecció, Fiscalització, Comptabilització i Pagament de les Nòmines del Personal de la Generalitat Valenciana, així com la totalitat dels actes administratius conduents a la gestió del pagament de la nòmina, inclosa la gestió de les retencions del IRPF i de les cotitzacions a la Seguretat Social i la resta de mutualitats de previsió social, referit tot això a la totalitat del personal del SERVEF.   
c) La certificació de retribucions i retencions a compte.  
II. Gestió pressupostària de despeses no recollides en els apartats anteriors i que resulten imputables al capítol II del Pressupost del Servici Valencià d'Ocupació i Formació.   
Es delega en el cap d'Àrea de Recursos Humans i Econòmics la firma de tots aquells documents de gestió comptable que es necessiten en la tramitació de les dites despeses.   
III. Gestió pressupostària de despeses que resulten imputables al capítol III del Pressupost del Servici Valencià d'Ocupació i Formació.  
Es delega en el cap de l'Àrea de Recursos Humans i Econòmics la resolució de l'aprovació de la liquidació d'interessos de demora a què hi haguera lloc, amb la sol·lictud prèvia de l'interessat i amb la proposta prèvia presentada per l'òrgan gestor de les despeses el pagament de la qual ha incorregut en demora.  
Es delega igualment en el cap d'Àrea de Recursos Humans i Econòmics la firma de tots aquells documents de gestió que es necessiten en la tramitació de les dites despeses.   
IV. Pagaments  
1. Les referències fetes a la delegació de firma dels documents de gestió comptable efectuades en la present resolució, s'entenen realitzades a totes les fases comptables excepte a la formalització de les fases P i T de l'ordenació de pagaments.  
2. Es delega en el secretari/a general la firma de tots els documents que siguen necessaris per a formalitzar les ordres de pagament (fase P)   
3. Es delega en el cap de l'Àrea de Recursos Humans i Econòmics la firma de tots els documents que siguen necessaris per a materialitzar els pagaments (fase T) corresponents a les ordres de pagament lliurades a favor dels creditors del SERVEF.  
V. Operacions extrapressupostàries  
Es delega en el cap de l'Àrea de Recursos Humans i Econòmics la firma de tots els documents comptables que siguen necessaris per al fidel reflex comptable de les retencions a compte i la resta d'operacions extrapressupostàries.  
VI. Ingressos   
Es delega en el cap d'Àrea de Recursos Humans i Econòmics la firma de tots els documents comptables que siguen necessaris per a formalitzar els ingressos competència del SERVEF, inclosos aquells relatius als reintegraments de quantitats indegudament percebudes i interessos de demora mencionats en el Resolc Tercer «Delegació de competències en matèria de gestió de subvencions i transferències».   
Quint. Suplència dels òrgans delegats.  
En cas de vacant, absència o malaltia dels titulars dels òrgans delegats en la present resolució, les competències delegades s'exerciran a través del règim següent:   
A. En cas d'absència, vacant o malaltia dels titulars dels òrgans delegats amb rang d'Àrea o inferior, les competències delegades seran assumides automàticament, mentre perdure la dita situació, pel seu superior jeràrquic. En el cas que, alhora, el superior jeràrquic es trobe en la mateixa situació, assumiran les competències els òrgans que se citen en l'apartat C, en l'ordre establit.   
B. S'exceptua de l'anterior la situació d'absència, vacant o malaltia dels directors/es territorials d'Ocupació del SERVEF, i en este cas les competències delegades seran assumides pel respectiu cap de servici territorial que corresponga per raó de la matèria de què es tracte, i si no n'hi ha, per l'ordre determinat en l'article 22 del Reglament d'Organització i Règim Jurídic del SERVEF.  
C. En cas d'absència, vacant o malaltia dels titulars dels òrgans delegats amb rang de director general, les competències delegades seran assumides pels òrgans directius descrits en els epígrafs 2 i 3 de l'article 14 del Reglament d'Organització i Règim Jurídic del SERVEF, per este ordre, i en absència d'estos pels titulars dels òrgans amb rang d'Àrea que figuren en els articles 15 a 17 de l'esmentat Reglament, per l'ordre allí determinat.   
Sext. Constància expressa de la delegació  
Les resolucions administratives que s'adopten per delegació indicaran expressament esta circumstància i es consideraran dictades per l'òrgan delegatori, sense que càpia la delegació de competències delegades.  
Sèptim. Avocació de la competència  
La delegació de competències que s'efectua a través de la present resolució s'entén sense perjuí que, en qualsevol moment, el director/a general del SERVEF puga demanar el coneixement i resolució de qualsevol assumpte o expedient amb els requisits de l'article 14 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.   
Octau. Derogació  
Queda derogada la Resolució d'1 d'octubre de 2003, de la directora general del Servici Valencià d'Ocupació i Formació, sobre delegació de competències en matèria de personal, gestió econòmica i contractació administrativa. (DOGV núm. 4605,divendres, 10 d'octubre de 2003)  
Nové. Entrada en vigor  
La present resolució de delegació de competències entrarà en vigor a partir de l'endemà al de la seua publicació en el Diari Oficial de la Comunitat Valenciana.  
Contra el present acte, que esgota la via administrativa, podran els interessats interposar recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administratiu del Tribunal Superior de Justícia de la Comunitat Valenciana, d'acord amb el que establix els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o potestativament, recurs de reposició davant d'este mateix òrgan en el termini d'un mes, computat en els termes ja dites, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que els interessats puguen exercitar, si és el cas, qualsevol altre recurs que consideren procedent.  
València, 3 de març de 2008.- El director general del Servici Valencià d'Ocupació i Formació: Luis Lobón Martín.